Mint minden orvosi beavatkozásnak, a fogimplantátum beültetésnek is lehetnek kockázatai, veszélyei, azonban a gondos megtervezés csökkenti, minimalizálja az úgynevezett anatómia képletek (idegcsatorna, arcüreg stb.) műtét közbeni sérülését. Ezért elengedhetetlen CBCT felvétel készítése a fogimplantátum-műtétet megelőzően! A sebészi beavatkozásból kifolyólag előfordulhat a lágyrészek és az arc duzzanata, esetleg bevérzés, véraláfutás kialakulása, akár az arc külső oldalán is. Emiatt ne ijedjen meg, a jelenség természetes reakció, néhány nap alatt spontán elmúlik. A fogimplantátum alkalmazása több évtizedre visszamenően alkalmazott, nagyon biztonságos beavatkozás, a sikerarány közel 100%. Hosszabb távon kockázatot jelent a dohányzás, a rossz szájhigiénia, illetve az ellenőrzések elmulasztása.